寄題存心堂因簡正仲運使
作者：黄裳
朝代：宋

paragraphs: 有樂不在物，况當仕而優。
外騖乃自苦，作德能日休。
身計苟未適，安能爲道謀。
基址更所寓，得地東南陬。
經營喜宋子，闡繹嘉毛侯。
紛囂落寂境，蒸鬰回素秋。
事少德機靜，風微花信幽。
林悄鳥相應，日閒絲自遊。
中發靈臺光，下照彪池流。
神怡况味遠，意虛才智周。
真見造不滅，妄想降無求。
所示良可助，所超安可酬。
會合果有道，寧復嗟阻修。